Burōndi (rundi "Uburundi", franc. "Burundi") Republika Burōndi (rundi "Republika yUburundi", franc. "République du Burundi") – państwo we střodkowyj Africe, bes dostympu do mořa. Granica mo s Rwandōm, Tanzanijōm a Dymokratyčnōm Republikōm Kōnga. Ležy nad Jeziorym Tanganika. We XVI abo XVII wieku powstouo sam państwo plemiynne Tutsi pode mianym Urōndi, kere přetrwouo aže do 1896, kej ôpanowali je Niymcy. Ôd 1903 do 1916 wlazowouo we skuod Niymieckij Afriki Wschodnij, niyskoři zdobyte bez Belgijo. Po I wojnie światowyj wlazowouo we skuod terytoriōm mandatowygo Ligi Nacyj Ruanda-Urōndi pode administracyjōm Belgije. Po II wojnie światowyj terytoriōm powierniče ÔNZ. Ôd 1962 niypodlegue. We 1992 sroge niypokoje a rozruchy na tle etničnym, ōng. 150 tyś umartych a mynga ludzi cituo do sōmsiednich krajōw. Terozki je to mauo rozwiniynty kraj bauerski ô gospodarce s přežytkōma ōstroju rodowygo. 91% ludzi mo robota při bauerstwie, kere dostarčo 41% PKB. Niywielge wydobycie zuota, wolframu a inkšych. 83% ludzi je s plymienio Hutu, 15% Tutsi, 1% Pigmeje. Podug wyznanio, 60% je katolikōma, 33% to animisty, 3,2% protestanty a 1% muzōumany. Je sam fest srogi přirost naturalny - 29,7‰. We miastach miyško niywiela pōnad 7% ludzi.